गोदान दिल्ली , 14 अक्टबरःभारतनि आइजो हकी हान्जानि गुबुन सासे गोख्रों गेलेगिरि महरै मिबथिसारजानाय गुरजित कौरआ फोथायोदि , फैगौ बोसोराव खुंजानो गोनां गेलेमुनि देरसिन बादायलायनाय टकिय अलिम्पिक गेम्सआव हादरनि हकी हान्जानि थाखाय साबसिन गेलेनायनि सम होन्नानै फोरमायदों । जापाननि राजथावनि टकिय सहरआव फैगौ बोसोरनि जुलाइ दानआव खुंनो गोनां अलिम्पिक गेम्सनि थाखाय क्वालिफाइ जानो हाखांनानै दासान्दि प्रेक्टिस खालामनायखौ गोख्रोङै सोलिहोबाय थादों हान्जाया । मुलुगनि जायखि - जाया हान्जाफोरनि हेंथायै गोख्रों गेलेनो थांखिजों फैगौ अलिम्पिक गेम्सआव हान्जाया गेलेनो थाखाय थियारि जानाय बाथ्राखौबो रायखांनानै गुरजित सिंआ बुङोदि , हान्जाया फैगौ समाव साबसिन गेलेनायनि मोजां खाबु दङ । 25 बोसोर बैसोनि गेलेगिरि कौरआ बुंबावोदि , थांनाय बोसोराव मुलुगनि गोख्रों आइजो हकी हान्जाफोरनि हेंथायै देरहाबोनो हानायखौ नोजोर होयोब्ला हान्जाया फैगौ समाव साबसिन गेलेनो हानायनि मिजिं दङ । लोगोसे हान्जाखौ साबसिन आरो गोख्रोंसिन गेलेनो हागोन होन्नानै गेलेगिरिआ फोथायनाय लाखियो । भारतनि जानानै दासिम मोन 80 निबो बांसिन हकी मुलुगनां मेचफोरखौ गेलेखांनाय गुरजित कौरआ बुंबावोदि , कभिड - 19 नि गेजेरावनो थांनाय 19 आगस्टनिफ्राय हान्जाया प्रेक्टिस खालामनायखौ सोलिहोगासिनो दङ । गेलेग्रा फोथारआव मुलुगनां मेचफोरखौ गेलेनो हायाखैब्लाबो नाथाय प्रेक्टिस खालामनायनि गेजेरजों सिगांनि गोख्रों गेलेनाय फर्मखौ लाबोफिन्नो हागोन होन्नानै गेलेगिरिआ बुङो । बेराफार्से दासान्दि कभिड - 19 नि समाव गेलेनायखौ लाबोफिन्नाया साफ्रोमबो गेलेगिरिफोरनि थाखाय गिथावना आरो फोत गोनां जादों होन्नानै फोरमायो । 
अलिम्पिकआव बे समआनो गोखों गेलेनायनि मोजां समः गुरजित कौर